‘એ સાચું પણ….’ આગંતુકે અચકાઈને કહ્યું, ‘અમે તમારી લાગણીનો પડઘો પાડવા ઈચ્છીએ છીએ.’ મધુસૂદનને કશું સમજાયું નહીં. એ વધુ કંઈ વિચારે તે પહેલાં એક સો રૂપિયાની કડકડતી ચલણી નોટોની થપ્પી એની સામે મૂકી દીધી, ‘ફૂલ નહીં તો ફૂલની પાંદડી અમે રાજી થઈને તમને આપીએ છીએ. ના ન પાડશો.’ મધુસૂદનના હાથમાંથી પેન સરકી ગઈ. રૂપિયાની થપ્પી સામે એ જોઈ રહ્યો. દસેક હજાર રૂપિયા તો હશે જ. એટલા રૂપિયામાં ઘણું થઈ શકે. રૂપમ હોસ્ટેલમાં રહી ભણે છે. એને પૈસા મોકલવાના છે. રેખા માટે કોઈ સારી મનપસંદ ચીજ પણ ખરીદી શકાય ને ભેટ આપી શકાય ને આ લાંચ ક્યાં છે ? કામ થઈ ગયા પછી રાજી થઈને એ લોકો સદભાવ દર્શાવી રહ્યા છે. એ પૈસા લેવા માટે હાથ લંબાવવા ગયો, પણ હાથ હલ્યો જ નહીં. એની ભીતરથી કોઈએ કહ્યું, ‘ના, એ પૈસા તારી મહેનતના નથી. એ પૈસા તારા હકના નથી. તારાથી એ ન લેવાય.’